
ABSTRACT

Negocierile de la Minsk au confirmat capacitatea liderilor Rusiei de a ţine în şah Europa, dacă parafrazăm titlul unei lucrări semnate de Zbigniew Brzezinski, care aseamănă continentul european cu o tablă de şah. 

După ruperea Iugoslaviei, redesenarea graniţelor în Europa era de neconceput. Dar Rusia tocmai a realizat acest lucru în Crimeea anul trecut, iar acum, cu acordul Europei, care vrea să evite un al treilea Război Mondial, se întâmplă din nou. 

Teoretic, frontierele Ucrainei nu se schimbă. Practic, însă, apare o nouă graniţă, nerecunoscută oficial, între zonele acaparate de separatişti şi restul Ucrainei. O graniţă cu zonă demilitarizată şi supravegheată de trupe de menţinere a păcii ale OSCE, o organizaţie unde Rusia are drept de veto. 

Mesajul vicepreşedintelui american Joe Biden: „Ucraina luptă pentru supravieţuire, iar Rusiei nu trebuie să i se permită să redeseneze harta Europei”.

Lucrarea de faţă cuprinde următoarele repere:

· Coordonatele de politică externă a Federaţiei Ruse, subscrise curentului neorealist.
· Conflictul din Ucraina şi începutul unei noi ordini mondiale.
· Strategia de politică externă a Rusiei.

· Dimensiunea politicii BRICS într-un mediu internaţional multipolar.

1. O PERSPECTIVĂ A POLITICII DE VECINĂTATE A RUSIEI


Angajată permanent în redobândirea statutului de mare putere în cadrul arenei mondiale, pierdut după colapsul URSS, Rusia rămâne un actor imprevizibil pentru strategiile politice occidentale, întrucât continua ei transformare depinde atât de flexibilitatea instituţiilor interne, cât şi de feedback-ul oferit de restul actorilor statali şi non-statali.


După eliminarea sa din soluţionarea conflictului din fosta Iugoslavie şi intervenţiile SUA şi NATO în Irak şi Afganistan, Federaţia Rusă a fost obligată să se intereseze în primul rând de situaţia din apropierea propriilor graniţel, din vecinătatea apropiată.
 În ierarhia intereselor ruseşti, primul loc a fost ocupat de eforturile de apropiere sau de convergenţă a spaţiului din fosta Uniune Sovietică, dar progresul în această privinţă nu a fost impresionant.


Rusia reprezintă „o istorie de permanent expansionism teritorial, desfăşurat cu metodă, pe baza unei viziuni şi care a avut drept rezultat anexarea în fiecare an în ultimele două secole, în medie a unui teritoriu de mărimea Olandei. Expansiunea s-a făcut prin intermediul conflictelor militare, care nu au cunoscut întreruperi semnificative”.
 


Se apreciază că Uniunea Eurasiatică este doar una dintre strategiile de extindere specifice unui stat (Rusia) care practică un tip de imperialism, dar nu unul militar, ci unul economic. Un imperiu presupune, pe scurt, un stat care domină alte state pentru propria dezvoltare şi bunăstare. Analizând situaţia Rusiei, se demonstrează că, deşi are atâtea state în jur pe care le controlează din punct de vedere economic şi nu numai, ea nu prezintă caracteristicile unei ţări foarte dezvoltate, putându-se susţine ideea că imperialismul economic al Rusiei este unul specific deoarece creează subdezvoltare atât în periferie, cât şi în centru
.


Ce fel de mentalitate îşi doreşte, totuşi, Rusia? Care este „identitatea sa strategică”? 


„Prin identitate strategică înţeleg viziunea asumată de elite (populaţia o percepe ulterior ca idee naţională) cu privire la forma pe care trebuie să o ia sistemul politic şi economic, precum si principalele ameninţări la adresa securităţii, potenţialii rivali şi aliaţi şi marea strategie de urmat pe arena internaţională, în vederea asigurării locului şi rolului ţării în sistemul internaţional. ”


„Izolaţionismul regional” îi alocă alonja transcendentală eurasiatică, sentiment care poate fi reperat şi în lucrările geopoliticianului rus Alexandr Dughin
, considerat strategul preşedintelui Putin. „Ce este Federaţia Rusă? Urmaşa şi succesoarea de drept a URSS? Un stat regional? Un stat multinaţional? Federaţie interetnică? Jandarmul Eurasiei? Pion în proiectele americane? Sumă de teritorii menite să se destrame în continuare? „Eurasismul” ar fi una din coordonatele esenţiale care trebuie să ghideze Rusia?”, se întreabă acesta.  

Viziunea lui Dughin este una relevantă pentru situaţia Rusiei de azi şi pentru posibilele evoluţii ale ţării deoarece el îşi arată deschis susţinerea faţă de politicile pe care le pune în practică Vladimir Putin. 


Eurasia reprezintă pentru restul lumii un ansamblu între Europa şi Asia, dar pentru Rusia, Eurasia devine un curent intelectual, care a luat naştere după 1917, este o idee. Rusia este văzută  prin intermediul eurasianismului ca o lume distinctă, care nu face parte nici din Europa, dar nici din Asia, este o civilizaţie diferită
.

Caracteristicile principale ale eurasianismului sunt: „diferenţializare; pluralismul sistemelor de valori versus dominarea convenţională obligatorie a unei singure ideologii (democraţia liberală americană în primul rând); tradiţie versus umilirea culturilor; dogmatism şi iniţierile societăţii tradiţionale; drepturile naţiunilor versus hegemonia neocolonialistă a „Nordului bogat”; etnicii ca valori şi subiecţi ai istoriei versus depersonalizarea naţiunilor încătuşate în construcţii sociale artificiale; dreptate socială şi solidaritate umană versus exploatarea şi umilirea omului de către om.”


În „Politologia post-modernismului”, Dughin solicită evaluarea realităţii politice într-un nou sistem axiologic. “Cum să folosim postmodernul pentru realizarea proiectelor de integrare eurasiatică”, se întreabă Dughin?
 “Integrarea reală a ţărilor din CSI într-un nou model politic este extrem de greu de realizat. Tot ce avem se bazează pe tendinţe centrifuge. Doar că totul este modern: statele-naţiuni, „naţionalismele”, resentimentele, sistemele de gospodărire, valutele, limbile etc. Integrarea eurasiatică se poate realiza foarte lejer, pur şi simplu şi fără probleme, doar atunci când vom aplica metodica postmodernului. Este necesar doar: a) să fie integraţi intelectualii din ţările CSI; b) să fie lansat un singur post tv „integraţional” (unde masele televizate ale Eurasiei ar savura „spectacolul integrator” fără încetare); c) să fie înregistrat un domeniu .ea (E-ur-A-sia) după analogia .su (S-oviet-U-nion). Uniunea Sovietică nu există, dar domeniul există. Doar că domeniul .su este prea hard. Iar domeniul .ea ar fi unul corect politic”. 

În definitiv, „ţelul eurasianiştilor este acela de a nu permite transformarea secolului XXI într-un secol american. Percepţia împărtăşită de eurasianişti în privinţa Statelor Unite ale Americii nu diferă cu mult de cea a unor personalităţi marcante ale culturii occidentale interbelice, care zugrăveau o Americă avansată din punct de vedere tehnologic, dar lipsită de cultură”.


În anul 1994, preşedintele Kazahstanului, Nursultan Nazarbaev a avansat ideea realizării proiectului Uniunii Euroasiatice, care trebuia să se transforme într-un centru puternic politico-militar, economic şi civilizaţional pe continent. Aprioric, se presupunea, că vor adera la acesta cinci republici din fosta URSS: Rusia, Kazahstan, Belarus, Kârgâzstan şi Tadjikistan. Ulterior, la noua formaţiune geopolitică se dorea aderarea Armeniei, Uzbekistanului, Ucrainei, dar şi a enclavelor separatiste Abhazia şi Transnistria.

Un alt proiect de integrare al spaţiului post-sovietic, considerat de succes, în care a fost implicată Rusia, îl constituie Uniunea Rusia-Belarus. Acordul de creare a Uniunii Rusiei - Belarus a fost semnat la 2 aprilie 1997, iar la 26 ianuarie 2000 aceasta a dobândit titulatura de stat unional. Uniunea Rusia - Belorusia posedă atributele unei federaţii doar formal, întrucât în practică divergenţele dintre cele două părţi sunt vizibile. Este adevărat că există o dezbatere de principiu asupra statutului Belarusului în cadrul Uniunii, dar elita politică rusească îi rezervă acestui stat doar locul unei provincii în cadrul componenţei Federaţiei Ruse, îndemnând-o să intre în componenţa statului rus.

Etapa de unificare economică dintre cele două state a culminat prin instituirea unei Uniuni vamale - Rusia, Belarus, Kazahstan. Acordul special de creare a unui spaţiu economic comun (SEU), semnat la 19 decembrie 2009, de către liderii celor trei state, afirma că la 1 ianuarie 2012 SEU va funcţiona deja şi atunci se va putea vorbi despre proiectul Nazarbaev de edificare a unei Uniuni Eurasiatice în miniatură.


În altă ordine de idei, după ce a alimentat şi instituit conflicte teritoriale şi interetnice, Federaţia Rusă încearcă să convingă comunitatea internaţională că depune eforturi substanţiale în reglementarea conflictelor regionale şi a situaţiilor de criză, sprijinindu-se pe prevederile dreptului internaţional şi pe resursele politico-diplomatice.

Statul rus încearcă să-şi menţină puterea şi influenţa în spaţiul Mării Negre şi Asiei Centrale. Se remarcă faptul că majoritatea conflictelor „latente”, iniţiate de liderii de la Kremlin, se află pe dimensiunea geografică Marea Neagră - Marea Caspică. Doar că astăzi se poate înţelege că în ceea ce priveşte relaţia Rusiei faţă de GUAM
 sau de alte „scheme” politice din geospaţiul Marea Neagră - Marea Baltică, factorul rus va tinde să descurajeze reorganizarea acestei structuri subregionale şi va îngrădi apariţia altora. „Respectivele organizaţii subregionale şi alte structuri fără o participare rusească în spaţiul CSI vor fi evaluate la Moscova nu după declaraţii, ci conform realului aport care asigură o bună vecinătate şi stabilitate, disponibilitatea acestora de a lua în considerare interesele legitime ruseşti şi respectă mecanismele de cooperare, precum sunt CSI, OTSC
 sau Organizaţia de cooperare de la Shanghai”
. Rusia a dat de înţeles că alte formule decât cele avizate de Kremlin nu sunt binevenite în spaţiul rus vital. Şi întrucât Rusia consideră că structurile de tipul GUAM au interesul să distrugă organizaţiile CSI şi pe cea de la Shanghai, pe care le patronează, noile formule de democratizare a bazinului Mării Negre sunt puse sub semnul întrebării. 


Recentul parteneriat edificat între ONU şi OTSC i-a făcut pe unii experţi ruşi să evoce raţionalitatea acestei organizaţii regionale militare. Potrivit acestora, acordul îi conferă organizaţiei pan-eurasiatice rolul de-a exercita misiuni de pacificare sub un stindard recunoscut internaţional de ONU.

Cum a reacţionat Rusia în conflictele din spaţiul ex-sovietic:

a) În reglementarea georgiano - abhază şi georgiano - osetină, Rusia a alimentat tendinţele separatiste ale Abhaziei şi Osetiei de Sud. Statul rus s-a poziţionat în mod direct de partea enclavelor pro-ruseşti. Atât Abhazia, cât şi Osetia de Sud au reprezentat nişte oaze politico-militare ruseşti menite să constrângă autorităţile georgiene să abdice de la politica de aderare la comunitatea euroatlantică şi să instituie un control rusesc în Caucaz. În final, Rusia a intervenit militar în Georgia în august 2008. Agresiunea militară a Rusiei a impus noi realităţi geopolitice în zona caucaziană, iar recunoaşterea Abhaziei şi Osetiei de Sud i-a subminat Rusiei statutul de „pacificator” în spaţiul post-sovietic.


b) În ceea ce priveşte problema din Karabah-ul de Nord şi prin prezenţa în grupul OSCE de la Minsk, alături de SUA şi Franţa, s-a relevat faptul că Rusia continuă să menţină situaţia tensionată în regiune, poziţionându-se ca de obicei de partea unuia sau altuia din actorii politici din conflict (statul rus a fost fie de partea Armeniei, fie conjunctural de partea Azerbaidjanului), menţinând o situaţie incertă. 
c) În reglementarea transnistreană, Rusia s-a poziţionat în mod direct de partea administraţiei separatiste de la Tiraspol. Prin urmare, regimul transnistrean a beneficiat de suport politic şi economic din partea Rusiei. Federaţia Rusă nu şi-a retras trupele din stânga Nistrului, conform angajamentelor asumate la summit-ul OSCE de la Istanbul, din noiembrie 1999. Iar în negocierile privind soluţionarea politică a conflictului şi găsirea unui statut pentru Transnistria, Rusia nu a dorit să se implice. Iată de ce UE, care este tot mai prezentă în proximitatea sa, s-a arătat îngrijorată de nenumărate ori de “diferenţa contrastantă dintre evoluţiile pozitive în Balcani şi nedorinţa continuă a Rusiei de a influenţa în mod pozitiv evoluţiile din Republica Moldova”. 


d) În regiunea Crimeii nici măcar nu se mai poate vorbi de un conflict, această provincie fiind anexată de Rusia, care îşi consolidează flota militară amplasată la Sevastopol.


„În acest fel vor fi edificate abordările Rusiei către interacţiune în regiunile Mării Negre şi Mării Caspice, în baza individualităţii Organizaţiei de Cooperare Economică la Marea Neagră şi în ceea ce priveşte consolidarea mecanismului de cooperare a statelor cis-caspice. Într-un cuvânt, cu cât mai mult va fi exprimată ideea de «neindividualitate», a luptei tipajului unic în ceea ce priveşte valorile de tranzit şi «rutele alternative antiruse», tot mai puţin vor fi ascultate aceste populaţii la Moscova”.
 

Elucidarea motivelor eşecului democratic în statele post-sovietice este foarte importantă pentru a înţelege clar procesele de tranziţie din fostele republici sovietice, care se confruntă astăzi cu stagnarea democratică sau chiar cu regresul acestui deziderat. Politica externă a Federaţiei Ruse este aceea care a generat aceste tendinţe, a se vedea cazurile Republicii Moldova, Ucrainei şi Georgiei, deoarece anume aceste state şi-au exprimat dorinţa de a se integra în Uniunea Europeană şi Organizaţia Tratatului Atlanticului de Nord, devenind automat ţinte prioritare ale politicii externe ruseşti, îndreptată spre stoparea integrării euro-atlantice. De fapt, Rusia a revenit la mecanismele agresiunii indirecte practicate de Uniunea Sovietică în timpul războiului rece. Atunci, înţelegând pericolul enorm al unui război nuclear, care ar fi putut fi declanşat de ciocniri armate directe cu SUA, Uniunea Sovietică şi-a supus „inamicul” prin intermediul războaielor de tip proxy, deoarece prevederile dreptului internaţional nu abordează domeniul agresiunii indirecte
.


Pentru conducătorii actuali, apariţia unei duzini de noi state independente după prăbuşirea Uniunii Sovietice este o aberaţie istorică, care trebuie să fie treptat corectată, dacă Rusia îşi recapătă puterea. Deşi se pare că ei îşi dau seama că rezultatul final nu va fi un stat imperialist unic, par a fi hotărâţi să dobândească subordonarea progresivă a statelor postsovietice în cadrul Comunităţii Statelor Independente, într-un mod care să limiteze suveranitatea lor în zonele importante de securitate şi relaţii economice externe.


Vestul face o greşeală istorică tratând Rusia ca pe un partener fără drepturi egale.(...) Recentralizarea puterii la Kremlin şi refacerea economică a Rusiei datorită preţurilor mai mari la exporturile de energie au reactivat statul rus. Rusia posedă acum atât încrederea cât şi capabilităţile necesare pentru o contraofensivă a politicii NATO (...).


Urmărind euro-atlantizarea bazinului Mării Negre, politica americană trebuie să promoveze "revizionismul geopolitic", în scopul înlocuirii statu-quo-ului existent ce conservă stări de lucruri care avantajează prin definiţie Rusia şi Turcia. Aceste state au dezvoltat formate regionale de gestiune a problematicilor subsistemului geopolitic al Mării Negre dar care, în esenţa lor şi sub aspectul soluţiilor asumate în raport cu ameninţările de securitate, rămân mecanisme conservatoare, pro statu- quo. (...) O astfel de strategie urmăreşte înlocuirea preeminenţei celor două puteri cu un sistem regional cooperativ, interdependent de statele democratice încurajate prin mijloace eficiente de către Statele Unite şi Uniunea Europeană. 

Logica acestei construcţii rezidă în crearea unei structuri regionale autosustenabile care să protejeze tinerele democraţii ex-comuniste de tentaţiile unor politici de forţă. O altă componentă majoră a acestui revizionism geopolitic vizează contestarea acelor norme care permit menţinerea unui monopol considerat de elita americană drept anacronic pentru secolul XXI, precum acele prevederi ale Convenţiei de la Montreux din iulie 1936 care stabilesc controlul militar turc asupra Strâmtorilor.
 (...) Miza unei asemenea proiecţii strategice o constituie securizarea unui traseu energetic alternativ în scopul reducerii dependenţei europene  de furnizorul principal de gaze - Federaţia Rusă.


Statele Unite privesc principala menire a NATO ca fiind aceea de exercitare a puterii dincolo de arealul european, folosind capacitatea de convergenţă a partenerilor europeni. Statele membre din vestul european tind să considere NATO drept un instrument de consolidare a păcii şi prosperităţii pe continentul european şi de aceea opun rezistenţă eforturilor Statelor Unite de a transforma Alianţa într-un mijloc de implementare a campaniilor militare pe mapamond.


2. UCRAINA – ÎNAINTE ŞI DUPĂ 12 FEBRUARIE 

Avându-se în vedere importanţa geostrategică a Ucrainei, o înfrângere geopolitică serioasă pentru Rusia a fost apariţia pe hartă a unei Ucraine independente, cu o politică deloc prorusă. Criticii politicii externe a liderilor ruşi au confirmat ulterior faptul că guvernul nu a acordat atenţie suficientă spaţiului postsovietic.


Criza ucraineană e o consecinţă a schimbării balanţei de puteri şi a trecerii de la un model de sistem internaţional unipolar la sistemul multipolar. Analiştii ruşi tind să plaseze conflictele din Ucraina, Libia, Siria şi Irak în acelaşi „coş”. Toate acestea fiind dovezi ale aşa-numitului „declin” al SUA care nu mai pot juca rolul de putere hegemonică şi nu doresc să oficializeze sistemul multipolar oferind altor state „competenţe” de a menţine ordinea în zona lor de interes strategic.


Este greu de imaginat ca Rusia, în mod voluntar, să renunţe la influenţa sa în regiunea Basarabiei. Statu quo-ul politic va fi menţinut aici, nu se ştie cât timp, în ciuda faptului că astăzi ambele ţări - Moldova şi România - au făcut mult pentru apropierea lor.


Polonia, cu multe pretenţii istorice faţă de Rusia (în special cu privire la cazul Katyn), de cele mai multe ori s-a opus cu tărie vecinului său din est. Mai recent, când a început pregătirea proiectului ruso-german Nord Stream, mass-media poloneză a scris despre "încercuirea gazoasă" a Poloniei, deoarece conducta de gaz trece pe sub Marea Baltică, ocolind Polonia.


Pe continentul european au fost amplificate procesele de integrare: Uniunea Europeană a devenit treptat un pol de influenţă internaţională. În paralel, Alianţa Nord-Atlantică a stabilit ca obiectiv să-şi consolideze poziţia prin extinderea sferei sale de influenţă în Europa de Est.


Dintre entităţile eurasiane majore (Uniunea Europeană, Rusia, China şi Japonia) doar Europa şi Japonia se poate spune că recunosc, pe deplin, poziţia lor fundamentală în stabilitatea internaţională. Cazul este întrucâtva mai ambiguu cu privire la China şi Rusia, care favorizează schimbări mai mult sau mai puţin dramatice în distribuirea puterii globale. Ambele sunt însă conştiente de limitele şi de interesul lor de a coopera cu Vestul. China este astfel înclinată, în mare măsură, în această cooperare, pentru că reprezintă un succes economic continuu; Rusia, pentru că nu este. China prosperă cu investiţii străine, Rusia se teme de ameninţări potenţiale din sudul şi estul ei imediat şi percepe diminuarea utilităţii forţelor sale nucleare. China este încrezătoare în sine; Rusia este conştientă de sine.




O soluţie ar fi ca Georgia şi Ucraina să se alăture unei structuri NATO cu Rusia inclusă sau pe cale să fie inclusă, astfel asigurându-se că intrarea celor două state ar produce cât mai puţine tensiuni la nivel geopolitic.
 Percepţia opiniei publice ruse asupra acestei opţiuni este cel mai bun test prin intermediul căruia putem înţelege intenţiile cu privire la NATO. Cea mai răspândită opinie la nivelul maselor este categoric împotriva aderării la NATO. (...)


Opoziţia Rusiei faţă de orice amestec extern în afacerile sale interne este însoţită de o susţinere puternică a suveranităţii sale absolute. În plus, Rusia a văzut revoluţiile democratice din Georgia şi Ucraina ca fiind un rezultat al implicării ţărilor occidentale, motivate de dorinţa de a slăbi influenţa Rusiei în regiune. Poziţia adoptată de Rusia în relaţiile cu statele vecine, precum şi acţiunile sale în multe părţi ale lumii sunt dificil de reconciliat cu preferinţele democratice din Vest. Crearea unei vaste zone de securitate este foarte greu de realizat, iar probabilitatea unui conflict al Rusiei cu statele membre ale NATO este mare.


La 12 februarie a.c., preşedinţii Rusiei şi Ucrainei, Vladimir Putin şi Petro Porosenko, au semnat un acord de încetare a focului în Ucraina, acord mediat de Angela Merkel şi Francois Hollande. Evenimentul, desfăşurat la Minsk, s-a soldat cu semnarea unei declaraţii comune care prevede încetarea focului în raioanele Doneţk şi Lugansk începând cu 15 februarie a.c., retragerea armamentului şi monitorizarea respectării acestuia de către OSCE.


Liderii îşi iau angajamentul de a respecta integritatea teritorială şi suveranitatea Ucrainei, fiind pregătiţi să adopte orice măsură este necesară pentru a respecta, fie separat, fie împreună, aceste două obiective. 

Măsurile prevăzute de declaraţia comună sunt următoarele
:

1. Încetarea focului în raioanele Donetk şi Lugansk începând cu miezul nopţii, ora Kievului, 15 februarie 2015.


2. Retragerea armamentului greu de ambele părţi, la distanţă egală, în scopul creării unei zone tampon cu o lăţime de minimum 50 km între cele două linii pentru dispozitive de artilerie calibru 100 mm şi mai mult; o zonă tampon de minimum 70 km şi una de 140 km pentru baterii de rachete Uragan, Tornado şi Smerci, precum şi pentru sistemele de rachete tactice Tocika.


Forţele ucrainene trebuie să se retragă la linia de demarcaţie stabilită în primul acord de la Minsk. Trupele separatiste trebuie să se retragă cu aceeasi distanţă la aceeaşi linie de demarcaţie stabilită la 19 septembrie 2014
.
Retragerea armamentului greu trebuie să înceapă nu mai târziu de a doua zi după întreruperea focului şi trebuie să se încheie în decursul a 14 zile. Acest proces va fi facilitat de OSCE cu ajutorul grupului de contact de la Minsk.

3. Asigurarea unei monitorizări şi verificări eficiente a regimului de încetare a focului, precum şi a retragerii armamentului greu, care se realizează de către OSCE din prima zi a retragerii armamentului prin utilizarea tuturor mijloacelor tehnice necesare, inclusiv a sistemelor radio, satelit şi altele.


4. În prima zi după retragere, va începe un dialog despre modalităţile de organizare a alegerilor locale în concordanţă cu legislaţia ucraineană şi cu legea privind autodeterminarea locală temporară în raioanele Donetk şi Lugansk, avându-se în vedere viitorul regim al acestor raioane. În termen de 30 de zile de la data semnării acestui document trebuie adoptată prevederea Radei Supreme a Ucrainei care indică teritoriul pe care se aplică acest regim special în conformitate cu legea privind autonomia locală temporară acordată raioanelor Donetk şi Lugansk, pe baza liniilor indicate în memorandumul de la Minsk din 19 septembrie 2014.


5. Trebuie să se asigure amnistierea prin adoptarea unei legi care să interzică urmărirea penală şi pedepsirea persoanelor în legătură cu evenimentele care au avut loc în Donetk şi Lugansk.


6. Să se asigure eliberarea şi schimbul tuturor prizonierilor şi a celor reţinuţi ilegal pe baza principiului „toţi pentru toţi”. Acest proces trebuie să se încheie cel mai târziu în a cincea zi de la retragerea pe linia de demarcaţie.

7. Să se asigure accesul, livrarea şi păstrarea în siguranţă a ajutoarelor umanitare printr-un mecanism internaţional.


8. Să se găsească o modalitate pentru reluarea tuturor plăţilor sociale, a pensiilor şi altor drepturi băneşti şi pentru plăţile aferente administraţiei locale. În acest scop, Ucraina trebuie să reia conducerea sistemelor bancare proprii din raioane care au fost afectate în urma conflictului şi, eventual, va fi creat un mecanism internaţional pentru uşurarea acestor transferuri.


9. Reluarea întregului control asupra graniţei de stat de către autorităţile ucrainene pe toată zona de conflict, care trebuie să înceapă din prima zi după alegerile locale din raioane şi să se încheie după intrarea în normalitate a sistemului politic spre finalul anului 2015, în condiţiile îndeplinirii punctului 11, după consultările cu reprezentanţii celorlalte raioane din Donetk şi Lugansk, în cadrul grupului de contact trilateral. Alegerile locale în celelalte raioane din Donetk şi Lugansk au loc pe baza legii ucrainene privind sistemul electoral şi reforma constituţională.

10. Retragerea tuturor formaţiunilor străine deţinătoare de armament, tehnică militară precum şi a mercenarilor de pe teritoriul Ucrainei, sub supravegherea OSCE; dezarmarea tuturor grupărilor ilegale.


11. Implementarea unei reforme constituţionale în Ucraina de la momentul intrării în vigoare, la sfârşitul lui 2015, a noii Constituţii, considerată element-cheie al descentralizării (cu respectarea specificului regiunilor Donetk şi Lugansk, negociat cu reprezentanţii acestor regiuni), precum şi adoptarea unei legislaţii permanente privind statutul special al anumitor raioane din regiunile Donetk şi Lugansk, până la sfârşitul anului 2015.


Analiştii remarcă faptul că sunt raportate lupte intense în anumite zone din Ucraina. În cazul în care acordul de pace nu este onorat, administraţia preşedintelui Barack Obama va fi pusă sub o presiune mai mare pentru a trimite arme guvernului de la Kiev, deoarece separatiştii din Republicile auto-proclamate Doneţk şi Luhansk  au făcut progrese tocmai datorită furnizării de arme de către Rusia. Mai mult,  trupele ruse regulate s-au alăturat separatiştilor, potrivit rapoartelor unor foşti oficiali ai Consiliului Nord-Atlantic
. 


Se preconizează că înarmarea armatei ucraieniene poate conduce la forţarea preşedintelui Rusiei de a nu miza pe un război de lungă durată, cu final incert. Se au în vedere următoarele aspecte: situaţia economiei Rusiei, sancţiunile aplicate de oficialii Uniunii Europene, pierderile de vieţi omeneşti şi preţul petrolului, factori care ar putea conduce la declanşarea de proteste la Moscova.


Dar analiza efectelor pe care le aduc sancţiunile economice relevă că măsurile restrictive au un efect mai mult sau mai puţin scontat pentru economia Rusiei. Presa internaţională a prezentat la 7 aprilie 2014, promisiunea cancelarului Angela Merkel că va acţiona şi va sponsoriza o decizie provenită de la ţările membre ale UE împotriva actului alipirii peninsulei Crimeea la Federaţia Rusă. Poziţia Germaniei nu este tocmai liberă de sarcini având în vedere dependenţa economiei germane de gazul rusesc.

Cu prilejul târgului mondial industrial de la Hanovra din aprilie 2014, unde Angela Merkel a susţinut o declaraţie, corespondenţii de presă s-au îndreptat spre pavilionul unuia dintre expozanţii ruşi, „Tavrida Electric” (proprietatea lui Alexei Chaly, unul dintre liderii susţinători ai politicii guvernului rus care locuieşte în Sevastopol, în Crimeea) şi care produce şi vinde pe piaţa occidentală întrerupătoare electrice. Corespondenţii de presă au dorit să afle modul în care sancţiunea aplicată de Germania şi Canada a avut vreun efect asupra activităţii acestui producător industrial. Alexei Chaly, a răspuns: „Până în momentul de faţă nu există nici dificultate din punct de vedere economic şi chiar intenţionez să extind livrările produselor noastre şi în Statele Unite”. El a încheiat, spunând: „So far, so good! Vom continua să vindem pe piaţa germană până când ni se va spune stop!, dar nu se ştie când va fi acel moment!”


De aici rezultă că în Germania, impactul sancţiunii acestei companii şi a preşedintelui ei, care este unul dintre cei 33 de lideri economici sancţionaţi, apropiaţi ai administraţiei de la Moscova, a avut efectul zero. O asemenea situaţie este generalizată şi dovedeşte că firmele ruseşti „sancţionate” îşi continuă activitatea comercială şi pe alte pieţe cum ar fi cele din America de Sud. (...)


Mai mult decât atât, Joe Kaeser, preşedintele firmei Siemens, considerată una dintre cele mai mari firme din Europa, s-a întâlnit la Moscova cu preşedintele Putin, elogiind relaţiile de colaborare ruso-germane. Chiar şi fostul cancelar al Germaniei, Gerhard Schroder, a avut şi continuă să aibă întâlniri permanente cu ambasadorul rus, Vladimir Grinin.


2.1. Posibile scenarii


I. Transformarea Ucrainei în zonă tampon.


II. Prelungirea situaţiei de instabilitate şi intervenţia în Transnistria. O intervenţie de tip blitzkrieg, urmată de alimentarea unei stări de tensiune.


III. Federalizarea ţării după modelul Bosnia-Herţegovina.


IV. Crearea în estul Ucrainei a unei noi republici separatiste pe modul celor din Transnistria (Republica Moldova) şi Abhazia (Georgia). 


În legătură cu această ultimă idee, cotidianul american „New York Times” a publicat recent un material amplu despre vizitele cancelarului german Angela Merkel şi cea a preşedintelui Franţei, Francois Hollande, la Kiev şi Moscova, în încercarea de a găsi o soluţie viabilă la încetarea conflictului ruso-ucrainean
. Reprezentaţi ai diplomaţiei americane au declarat pentru publicaţia citată că „preşedintele rus Vladimir Putin încearcă să înlocuiască Acordurile de încetare a focului de la Minsk cu o propunere de pace care ar fi echivalentul creării în estul Ucrainei a unei noi republici separatiste pe modelul celor din Transnistria şi Abhazia”. Acest nou aranjament ar urma să extindă influenţa Rusiei asupra Ucrainei şi a oferi separatiştilor o enclavă economică mult mai viabilă. Mai mult, Secretarul de stat al SUA, John Kerry, a afirmat că preşedintele francez şi cancelarul german au primit din partea liderului de la Kremlin o propunere de soluţionare a conflictului din Donbas, dar detaliile planului respectiv nu sunt cunoscute.

3. Priorităţile regionale ale Federaţiei Ruse


Concepţia politicii externe a Federaţiei Ruse a fost aprobată prin decret prezidenţial la 29 iunie 2000, ultima ei modificare fiind consemnată în aprilie 2013. Mai târziu, această concepţie a devenit cunoscută ca doctrina Putin. Semnificaţia ei poate fi rezumată după cum urmează: „Rusia va continua prin a fi ghidată numai de interesele naţionale, chiar şi în cazurile în care aceste interese intră în conflict cu poziţii şi atitudini ale puterilor occidentale, şi ea le va apăra cu cea mai mare rigiditate posibilă”
.

▪ Printre domeniile prioritare ale politicii externe ruse se numără dezvoltarea cooperării bilaterale şi multilaterale cu statele membre CSI, consolidarea în continuare a CSI ca o bază pentru îmbunătăţirea interacţiunii regionale între actorii politici care au un fundal istoric comun şi o mare capacitate de integrare în diverse domenii
.


Rusia doreşte relaţii de prietenie cu fiecare dintre statele membre ale CSI pe baza principiilor egalităţii, avantajului reciproc, respectului şi luării în considerare a intereselor reciproce, căutând să stimuleze procesele de integrare în spaţiul CSI. Relaţiile de parteneriat strategic şi alianţă sunt implementate cu acele state care arată disponibilitatea de a se angaja în procese de dezvoltare de durată.


▪ Rusia vede ca o reală prioritate sarcina de a stabiliza Uniunea Economică Eurasiatică, aceasta având drept scop nu numai utilizarea unor legături economice reciproc avantajoase în spaţiul CSI, dar şi crearea unui model de asociere, deschis altor state. Noua uniune se formează pe baza unor principii de integrare universale, fiind concepută să reprezinte o legătură eficace între Europa şi regiunea Asia-Pacific.


▪ Rusia va contribui la creşterea cooperării cu statele membre ale CSI în ceea ce priveşte asigurarea securităţii reciproce, combaterea provocărilor şi ameninţărilor comune, terorismului internaţional şi extremismului, traficului de droguri, criminalităţii transnaţionale şi în ceea ce priveşte migraţia ilegală. Priorităţile vizează neutralizarea ameninţărilor provenind de pe teritoriul Afganistanului şi evitarea destabilizării situaţiei din Asia Centrală şi Transcaucazia.


▪ Tratatul de Securitate Colectivă (OTSC) reprezintă unul dintre elementele-cheie ale sistemului de securitate moderne din spaţiul post-sovietic, sarcina principală fiind aceea de transformare a OTSC într-o organizaţie internaţională universală, capabilă să contracareze provocările actuale şi ameninţările diferiţilor factori globali şi regionali. În acest scop, Rusia va:


a) urmări creşterea în continuare a potenţialului CSI, care trebuie să devină o organizaţie regională influentă, un forum de dialog politic multilateral şi un mecanism de cooperare economic;


b) contribui la punerea în aplicare a Tratatului Zonei de Comerţ Liber, proiectat pentru a actualiza în mod substanţial cadrul juridic şi de reglementare existent privind cooperarea comercială şi economică între statele membre ale CSI;


c) creşte nivelul de colaborare cu Belarus, pentru a extinde procesul de integrare în toate domeniile;


d) sprijini în mod activ procesul de integrare economică eurasiatică, conlucrând împreună cu Belarus şi Kazahstan pentru transformarea Comunităţii Economice Eurasiatice (EURASEC) şi înfiinţarea Uniunii Economice Eurasiatice, luând măsuri pentru dezvoltarea în continuare şi pentru îmbunătăţirea mecanismelor şi a cadrului legal şi de reglementare a Uniunii vamale şi a Spaţiului economic comun;


e) construi relaţiile cu Ucraina, considerat un partener prioritar în cadrul CSI; 


f) contribui la dezvoltarea OTSC ca un instrument-cheie pentru a menţine stabilitatea şi asigurarea securităţii în zona de responsabilitate a organizaţiei, concentrându-se pe consolidarea mecanismelor sale de răspuns prompt, potenţialului său de menţinere a păcii, precum şi pe îmbunătăţirea coordonării politicii externe a statelor membre OTSC.


▪ Organizaţia Tratatului de Securitate Colectivă (OTSC) - Armenia, Kazahstan, Republica Kârgâstan, Belarus, Federaţia Rusă, Tadjikistan şi Uzbekistan - reprezintă o alianţă politico-militară creată de către o parte a statelor CSI în baza semnării Acordului de securitate colectivă la 15 mai 1992. Potrivit unor experţi, crearea OTSC a reflectat dorinţa Rusiei de a preveni extinderea graniţelor euro-atlantice spre Est şi, de asemenea, pentru a menţine în sfera sa de influenţă militară vecinătatea apropiată. La aceasta se adaugă şi pretenţia de organizaţie-succesoare a Pactului de la Varşovia. Dacă la începutul anilor 1990, organizaţia a oferit Rusiei condusă de Boris Elţîn o „punte” de menţinere a influenţei în spaţiul post-sovietic, prin asistenţă şi exerciţii militare sporadice, din anii 2000 Rusia a intrat în era ofensivei geopolitice a lui Vladimir Putin, care a culminat cu intervenţia militară din Georgia din vara anului 2008. Această politică ofensivă a Rusiei a permis OTSC ieşirea din perioada de stagnare şi crearea în 2009 a unei noi componente militare - Forţele Colective de Reacţie Rapidă (KSOR). Crearea noii structuri a marcat un punct de cotitură în evoluţia organizaţiei. 


Rusia consideră că unicul sistem de securitate în spaţiul ex-sovietic îl constituie Organizaţia Tratatului de Securitate Colectivă. Viitorul acestei organizaţii nu ţine de faptul dacă va include noi membri (ceea ce este puţin probabil), sau va pierde (Uzbekistan), ci de capacitatea Rusiei de a transforma OTSC într-o organizaţie internaţională capabilă de răspuns în faţa ameninţărilor şi provocărilor actuale, în condiţiile influenţei tot mai mari a diverşilor factori globali şi regionali în zonele OTSC şi cele adiacente. Relaţiile statelor-membre OTSC cu Rusia, pivotează între „pragmatism” şi „dorinţa de evadare” din blocul militar. Chiar şi cei mai loiali membri din OTSC vor căuta să balanseze între puterile regionale, cum o face Uzbekistanul şi Tadjikistanul, oscilând între Occident, China şi Rusia; sau să ofere un răspuns asimetric la tentativele liderilor de la Kremlin de a le reduce autonomia, aşa cum procedează Belarus, anunţând mărirea tarifelor pentru tranzitul petrolului, gazelor naturale, rutelor de transport sau dislocarea bazelor militare ruse în teritoriu. 

Pe termen lung, Rusia poate să utilizeze suficiente pârghii pentru a păstra integritatea OTSC şi să sancţioneze statele neloiale, fie mărind preţurile la resursele energetice, fie restricţionând accesul pe piaţa sa prin embargouri. 

Pe termen scurt, Rusia poate oferi o serie de avantaje economice pentru regimurile pro-ruse din spaţiul ex-sovietic, chiar şi autoritare (Belarus şi Uzbekistan). Războiul ruso-georgian din vara anului 2008 a reprezentat ultimul efort al Rusiei pentru recuperarea poziţiilor militare în „vecinătatea apropiată”. Drept urmare, spaţiile CSI şi OTSC (aflate în relaţie de interdependenţă) au intrat în ultima fază de fragmentare. Mai mult decât atât, au fost evidenţiate state care au format regiuni cu o pluralitate geopolitică vădită: Europa de Est, Caucazul de Sud, Asia Centrală
.

▪ Rusia îşi va menţine rolul activ în politică şi diplomaţie, având în vedere reglementarea conflictelor din spaţiul CSI. Aceasta va participa, în special, la acţiunile de soluţionare a problemei Transnistriei, pe baza respectării suveranităţii, integrităţii teritoriale şi statutului neutru al Republicii Moldova, oferind în acelaşi timp un statut special pentru Transnistria, va contribui la soluţionarea conflictului din Nagorno-Karabah în colaborare cu alte state membre ale OSCE.


Una dintre priorităţile Rusiei este reprezentată de acordarea de asistenţă privind formarea Republicii Abhazia şi a Republicii Osetia de Sud, ca state democratice moderne, pentru consolidarea poziţiilor internaţionale ale acestora, asigurării securităţii durabile şi recuperării lor sociale şi economice.


Rusia este interesată în normalizarea relaţiilor cu Georgia în domeniile în care partea georgiană îşi arată disponibilitatea, luând în considerare mediul politic existent în regiunea transcaucaziană.


De asemenea, Rusia intenţionează să dezvolte relaţii complete cu partenerii săi din regiunile Mării Negre şi Mării Caspice, bazate pe obiectivele şi principiile Cartei Organizaţiei Cooperării Economice a Mării Negre, luând în considerare necesitatea de a consolida mecanismul de cooperare între cele cinci state din zona Mării Caspice pe baza deciziilor luate în mod colectiv.


În plus, se va acorda prioritate relaţiilor cu statele euro-atlantice, care, pe lângă tradiţiile geografice, economice şi istorice, au legături profunde de civilizaţie cu Rusia. Având în vedere contextul actual, se urmăreşte combinarea eforturilor tuturor statelor din faţa provocărilor şi ameninţărilor transfrontaliere, Rusia dorind construirea unei regiuni unice, fără frontiere, prin dezvoltarea relaţiilor de parteneriat între Rusia, Uniunea Europeană şi Statele Unite ale Americii.


▪ În relaţiile sale cu Uniunea Europeană, sarcina principală a Rusiei, ca parte integrantă şi inseparabilă a civilizaţiei europene este aceea de a promova crearea unui spaţiu economic şi umanitar comun de la Atlantic la Pacific.


Rusia susţine semnarea unui nou acord-cadru UE-Rusia, un parteneriat strategic bazat pe principiile egalităţii şi avantajului reciproc. Rusia va contribui la implementarea cu succes a iniţiativei comune intitulată “Parteneriatul pentru modernizare”, precum şi promovarea cooperării în domeniul energiei, în vederea creării unui sistem energetic european integrat, pe baza respectării stricte a obligaţiilor tratatelor bilaterale şi multilaterale existente. 

Având în vedere rolul important pe care Uniunea Europeană îl joacă în afacerile internaţionale, Rusia intenţionează să menţină un dialog intens şi reciproc avantajos cu partenerii UE privind aspectele cheie ale agendei de politică externă, a interacţiunii dintre zonele politice şi militare, precum şi de a modela relevant Politica externă şi mecanismele de cooperare şi securitate, pentru a asigura luarea unor decizii comune şi implementarea acestora.


▪ Rusia va continua eforturile de a consolida Consiliul Europei, organizaţie europeană independentă, universală, al cărui mandat asigură, prin mecanismele sale unice, unitatea spaţiului legal şi umanitar pe continent.


▪ Rusia priveşte Organizaţia pentru Securitate şi Cooperare în Europa (OSCE) drept un instrument important pentru construirea unui sistem echitabil şi indivizibil al securităţii pan-european, fiind interesată în consolidarea rolului şi autorităţii sale. Pentru ca relevanţa OSCE să crească, Rusia consideră că activităţile sale ar trebui să se concentreze pe problemele cu adevărat urgente, în special cele legate de provocările şi ameninţările la adresa securităţii transnaţionale, precum şi pe cele legate de elaborarea Cartei şi reformelor mecanismelor sale executive, capabile de a asigura prerogativele corespunzătoare organismelor interguvernamentale.


▪ Alianţa Transatlantică este cea mai importantă relaţie globală a Americii. Ea este trambulina care dă posibilitatea Americii ca, implicându-se, să joace rolul decisiv, de arbitru în Eurasia - arena centrală de putere a lumii - creând o coaliţie, în mod global dominantă, în toate dimensiunile principale de putere şi influenţă.


În concepţia de politică externă a Federaţiei Ruse, se afirmă fără echivoc dezacordul cu privire la extinderea NATO în apropierea graniţelor statului rus şi în legătură cu acţiunile organizaţiei euroatlantice de încălcare a politicii de securitate echitabilă.


Rusia va construi relaţiile cu NATO, luând în considerare gradul de pregătire a unui parteneriat echitabil, respectarea strictă a normelor şi principiilor dreptului internaţional, realizarea unui progres real în direcţia creării unui spaţiu comun de pace, securitate şi stabilitate în regiunea Euro-Atlantică, bazat pe principiile încrederii reciproce, transparenţei, predictibilităţii şi respectării angajamentelor asumate de toţi membrii săi, la şedinţele Consiliului Rusia-NATO. Rusia menţine o atitudine negativă faţă de extinderea NATO şi apropierea infrastructurii militare a NATO de frontierele Rusiei, acţiuni care încalcă, în concepţia preşedintelui rus, principiul securităţii egale şi pot conduce la apariţia unor noi linii de demarcaţie în Europa.


▪ Rusia dezvoltă o cooperare practică progresivă cu ţările nord-europene, pentru punerea în aplicare a proiectelor de cooperare comune în regiunea Mării Barents şi cea euro-arctică, luând în considerare interesele popoarelor din zonă. Rusia pledează pentru îndeplinirea în continuare a proiectului legat de Dimensiunea Nordică, precum şi în ceea ce priveşte parteneriatele de colaborare regională cu statele din Europa de Nord.


▪ Rusia îşi propune să dezvolte o cooperare globală pragmatică şi echitabilă cu ţările sud-est europene. Regiunea Balcanilor este de mare importanţă strategică pentru Rusia, în special pentru rolul său de nod al infrastructurii utilizată în alimentarea cu gaze naturale şi petrol a statelor europene.


▪ Federaţia Rusă construieşte relaţiile sale cu Statele Unite ale Americii, luând în considerare vastul potenţial existent pentru dezvoltarea cooperării reciproc avantajoase în domeniul comerţului, investiţiilor, ştiinţei şi tehnologiei, precum şi responsabilitatea deosebită a ambelor state pentru crearea unei stabilităţi strategice globale. Pe termen lung, prioritatea Rusiei este aceea de a oferi o bază economică solidă pentru dialogul cu SUA, pentru a consolida relaţiile bilaterale bazate pe principiile egalităţii, neamestecului în treburile interne şi respectului pentru interesele celuilalt.


▪ Rusia sprijină ferm cooperarea constructivă cu SUA în ceea ce priveşte controlul armelor, luând în considerare, printre altele, relaţia indestructibilă între ofensivă strategică şi războiul defensiv, necesitatea de a transforma dezarmarea nucleară într-un proces multilateral, considerând că posibilitatea de reducere a instrumentelor strategice ofensive poate fi examinată numai ţinând cont de toţi factorii care influenţează stabilitatea strategică globală. În contextul creării unui sistem de apărare antirachetă global de către SUA, Rusia va căuta în mod constant garanţii juridice că acesta nu va fi îndreptat împotriva forţelor ruse de descurajare nucleară.


▪ Consolidarea prezenţei Rusiei în regiunea Asia-Pacific devine din ce în ce mai importantă, deoarece Rusia este o parte integrantă a acestei zone geopolitice cu cel mai rapid curs de dezvoltare, spre care se mută treptat centrul economiei mondiale. 


▪ Îmbunătăţirea mediului politic şi de securitate în Asia este de o importanţă fundamentală pentru Rusia, datorită faptului că în regiune există arsenale militare semnificative, iar riscul de proliferare a armelor nucleare este în creştere. Rusia militează în mod constant în favoarea soluţionării tuturor diferendelor dintre actorii globali prin mijloace politice şi diplomatice cu respectarea strictă a principiilor fundamentale ale dreptului internaţional.


▪ Rusia consideră Summit-ul Asiei de Est drept principala platformă pentru dialog strategic între liderii zonali pe probleme cheie de securitate şi cooperare. Eforturile în acest domeniu vor fi susţinute de activităţi ce se vor desfăşura în alte formate, cum ar fi Forumul APEC, Dialogul Rusia-ASEAN, Forumul Regional ASEAN privind securitatea, Forumul Asia-Europa, Conferinţa privind interacţiunea şi măsurile de consolidare a încrederii în Asia, Reuniunea ASEAN a miniştrilor apărării, Forumul privind dialogul de cooperare cu Asia şi altele.


▪ Dezvoltarea relaţiilor de prietenie cu China şi India este una dintre priorităţile politicii externe ruse. Rusia va construi în continuare un parteneriat global, egal, de încredere şi colaborare strategică cu China, pentru dezvoltarea cooperării active în toate domeniile. Rusia va promova cooperarea politică externă cu China sub diferite aspecte, inclusiv pentru căutarea unor metode de a aborda noile ameninţări şi provocări, găsirea de soluţii la problemele regionale şi internaţionale urgente, precum şi dezvoltarea cooperării în cadrul Consiliului de Securitate al ONU, G20, BRICS, EAS, SCO sau alte structuri.


▪ Rusia se angajează să consolideze parteneriatul strategic privilegiat cu India, să îmbunătăţească colaborarea pe problemele internaţionale relevante şi să-şi consolideze legăturilor bilaterale reciproc avantajoase în toate domeniile, în special în comerţ, având în vedere punerea în aplicare a programelor de cooperare pe termen lung aprobate de cele două state.


▪ Rusia încearcă să menţină relaţiile de prietenie şi vecinătate cu Republica Populară Democrată Coreeană şi Republica Coreea, pe baza unei cooperări reciproc avantajoase, să utilizeze mai bine potenţialul acestor relaţii pentru a accelera dezvoltarea regională şi să susţină dialogul politic fundamental pentru pacea, stabilitatea şi securitatea în regiune. Rusia a fost întotdeauna în favoarea statutului de zonă non-nucleară a Peninsulei Coreene, având la bază rezoluţiile relevante ale Consiliului de Securitate al ONU în acest domeniu.


▪ Federaţia Rusă este dispusă să promoveze dezvoltarea dinamică a relaţiilor de bună vecinătate cu Japonia. În paralel cu progresele înregistrate în întreaga gamă de probleme de cooperare bilaterală şi internaţională, Rusia va continua dialogul pentru a găsi o soluţie reciproc acceptabilă la problemele nerezolvate.


▪ Prin utilizarea statutului său de membru permanent al Consiliului de Securitate al ONU şi de membru al cvartetului de mediatori internaţionali, Rusia va mobiliza în continuare eforturile colective pentru a obţine, pe o bază acceptabilă pe plan internaţional, o soluţionare pe termen lung a conflictului arabo-israelian sub toate aspectele sale, inclusiv înfiinţarea unui stat palestinian independent. Soluţia trebuie să fie atinsă prin negociere cu sprijinul comunităţii internaţionale, aceasta implicând potenţialul Ligii Statelor Arabe şi a altor părţi interesate. 


▪ Pentru îmbunătăţirea relaţiilor cu statele islamice, Rusia are în vedere participarea sa în calitate de observator la lucrările Organizaţiei pentru Cooperare Islamică şi stabilirea de legături strânse cu Liga Statelor Arabe şi Consiliul de cooperare al statelor arabe din Golf. 


▪ Criza din Afganistan şi retragerea viitoare a tuturor contingentelor militare internaţionale din această ţară reprezintă o ameninţare la adresa securităţii Rusiei şi a altor state din CSI. Federaţia Rusă, împreună cu Afganistan şi ţările în cauză, Organizaţia Naţiunilor Unite, CSI, OTSC, SCO şi alte instituţii, vor face eforturi susţinute pentru a găsi o soluţie justă şi durabilă politică la problemele cu care se confruntă Afganistanul. 


▪ Rusia va continua să consolideze cuprinzător relaţiile cu ţările din America Latină şi Caraibe, având în vedere rolul tot mai mare din regiune în afacerile mondiale. Dezvoltarea cooperării strategice cu Brazilia, inclusiv în cadrul BRICS, precum şi relaţiile de parteneriat cu Argentina, Venezuela, Cuba, Mexic, Nicaragua şi alte state din America Latină şi Caraibe va fi axat pe extinderea relaţiilor politice, promovarea comerţului, schimburilor economice, investiţii, inovare, cooperare culturală şi umanitară, combinate cu răspunsuri la noile ameninţări şi provocări, care fixează poziţia companiilor ruseşti în dezvoltarea dinamică a sectoarelor economice.


▪ Rusia va încerca să-şi consolideze legăturile cu partenerii din America Latină în forurile internaţionale şi regionale, să-şi extindă cooperarea cu organizaţiile din America Latină şi Caraibe, în special cu Comunitatea Statelor din America Latină şi Caraibe şi Piaţa Comună a Sudului.


3.1. Relaţiile China - Rusia


Renaşterea economică cunoscută de China în ultimele decenii a început în anul 1978 când s-a declanşat procesul de reformă condus de Deng Xiao Ping, iar până în 2011, ritmul anual de creştere a fost în medie de 9%. Această renaştere a Chinei are la bază un paradox, deoarece îmbină socialismul şi capitalismul, creând ceea ce Zbigniew Brzezinski numea „comercialism social” - socialism bazat pe proprietate privată şi economie liberă
.


Dominanţa economică chineză, care cuprinde producţia, comerţul şi moneda, pare mai mare şi mai iminentă decât ceea ce vrem să recunoaştem astăzi, afirmă Arvind Subramanian, economist la Peterson Institute for International Economics. Acesta apreciază pe baza ponderii fiecărui stat la PIB-ul mondial, că statul chinez va deveni în viitorul apropiat noul leader economic al lumii. Tot el apreciază că până în 2030 această dominaţie ar putea arăta ca aceea a Statelor Unite în anii 1970 sau a Marii Britanii în 1870, iar această poziţie dominantă, la rândul său, va ridica renminbiul la rangul de primă monedă ca rezervă, mult mai devreme decât se aşteaptă.

Deşi un parteneriat strategic între China şi Rusia este adus deseori în discuţie la nivel înalt, relaţiile bilaterale nu sunt lipsite de probleme. Cu precădere sectorul energetic este cel mai sensibil, în special în zona Asiei Centrale, unde ambele ţări îşi dispută puterea şi influenţa. O serie de experţi apreciază că Rusia şi China au interese comune, însă de conjunctură. 


În prezent, principalul interes al Chinei este dezvoltarea propriei economii, scop care, odată atins, ar garanta în mare măsură însăşi stabilitatea regimului comunist chinez. Dezvoltarea economică a Chinei nu poate fi însă realizată decât cu ajutorul unor imense cantităţi de materie primă şi de energie, lucruri pe care conducerea Chinei încearcă să le obţină de oriunde se poate, folosind toate mijloacele pe care le are la dispoziţie, apreciază politologul german Günther Knabe
. 


De cealaltă parte, Rusia, care dispune de mari rezerve de bogăţii naturale, încearcă să îşi extindă cu precădere influenţa politică şi militară în regiune, urmărind să îşi menţină sau să-şi extindă controlul asupra celor mai importante rute de tranzit din Asia Centrală. Andrei Grosin, expert în cadrul Institutului rus pentru statele CSI, nu consideră că rivalitatea dintre Rusia şi China se va amplifica, având în vedere aceste aspecte. În opinia sa, interesele Chinei în regiune nu se intersectează în nici un fel cu cele ale Rusiei, experienţa ultimului deceniu evidenţiind faptul că expansiunea economică a Chinei în Asia Centrală nu a afectat companiile ruseşti, ci pe cele ale statelor din vestul Europei. În comparaţie cu companiile chineze, cele ruseşti nu au extras cantităţi foarte mari de gaze naturale în ţări precum Uzbekistan sau Turkmenistan, fapt datorat rezervelor însemnate de gaze naturale de care Rusia dispune pe teritoriul ei.


Analistul rus este de părere că tendinţele Chinei de sporire a influenţei în regiune sunt limitate. Liderii de la Beijing ar dori mai degrabă să îşi întărească influenţa în provinciile central-asiatice, care livrează Chinei petrol, gaz şi metale preţioase. Conducerea Chinei priveşte cu realism atât interesele Rusiei, cât şi pe cele ale ţărilor din Asia Centrală. Acestea din urmă vor urmări consolidarea relaţiilor cu Rusia. Elitele din Asia Centrală sunt, poate, corupte, însă nu vor accepta să se degradeze atât de mult încât să ajungă marionete ale Chinei. Oficialii de la Beijing vor lăsa să cadă mai degrabă în responsabilitatea Rusiei ceea ce se întâmplă din punct de vedere politic, dar mai ales militar în regiune, este de părere Andrei Grosin.


Subiectul care îngrijorează deopotrivă Rusia şi China este situaţia din Afganistan. Liderii celor două state consideră că odată cu retragerea trupelor NATO, influenţa islamiştilor va fi din ce în ce mai mare în regiune, apreciază Günter Knabe. Este, aşadar, în interesul ambelor ţări ca situaţia să fie ţinută sub control. Pe de altă parte, Andrei Grosin consideră că oficialii chinezi nu se vor baza exclusiv pe parteneriatul cu Rusia. China nu se vede în aceeaşi barcă, alături de Rusia, consideră Grosin. În opinia acestuia, chinezii sunt mai degrabă adepţii formulei: cooperare atât cu Rusia, cât şi cu Statele Unite.


China şi Rusia trebuie să-şi strângă relaţiile în faţa creşterii riscurilor externe, a declarat preşedintele chinez Xi Jinping într-o întâlnire cu omologul său rus Vladimir Putin. Aceştia s-au întâlnit de patru ori pe parcursul anului 2014, ultimul prilej fiind summit-ul Organizaţiei pentru Cooperare de la Shanghai (OCS), din structura căreia mai fac parte Tadjikistan, Kazahstan, Uzbekistan şi Kirgizstan.


Apropierea economică dintre cele două state s-a accelerat în 2014, prin semnarea unor contracte importante în domeniul energetic, pe un fundal în care cele două state se confruntă cu contexte geopolitice tensionate: criza ucraineană şi, diferendele teritoriale din Marea Chinei de Est şi de Sud.


Orientarea strategică a Rusiei către zona Asia-Pacific e un proces planificat şi demarat de ani buni. În mai 2014, Gazprom şi Compania Naţională a Petrolului din China (CNPC) au semnat un contract de livrare de gaze naturale ruseşti pe o perioadă de 30 de ani, în valoare de 400 de miliarde de dolari.


Contractul prevede exportul către China a unui volum anual de gaze de 38 miliarde de m3, ce vor fi extraşi din zăcămintele Siberiei de Est - Kovykta şi Chayanda - ultimul urmând a fi dezvoltat până în 2018. Gazoductul ce va fi construit din Siberia, care va putea trimite un volum de 61 miliarde m3/an, conectând centrele de producţie din regiunile Irkuţk şi Iakuţia cu Habarovsk şi Vladivostok, în regiunea Pacificului. Din acest sistem de transport va fi alimentat nord-estul Chinei, cu puncte de intrare la Blagoveşcensk şi Dalnerecensk. Preţul va fi indexat periodic, nivelul de referinţă estimat fiind de 350 de dolari/1000 m3 - sub media actuală a preţurilor din UE.


În actuala configuraţie, sectorul energetic al Rusiei este sub presiune. Consolidarea sectorului în mâinile a două mari firme de stat a adus multe beneficii Rusiei, dar, după un deceniu de consolidare, există şi dezavantaje. În condiţiile lipsei de concurenţă pentru Gazprom şi Rosneft, companiile suferă pe plan tehnologic şi nu sunt considerate de încredere de către investitorii străini. Principala problemă a Rusiei este în prezent vulnerabilitatea ei faţă de fluctuaţiile preţului energiei. Jumătate din bugetul Rusiei provine din energie (din care 80% din petrol şi 20% din gazele naturale), existând posibilitatea unui blocaj financiar în cazul unei prăbuşiri a preţurilor pe piaţa mondială.


Noul Parteneriat Trans-Pacific (TPP), recent încheiat de Preşedintele SUA cu nouă state: Japonia, Australia, Vietnam, Singapore, Malaiezia, Noua Zeelandă, Brunei, Peru şi Chile, reprezintă un semnal de alarmă la adresa Chinei, care nu se regăseşte pe lista statelor membre. În timp ce SUA are mari dubii că dezvoltarea Chinei se va face paşnic, aceasta din urmă îşi vede ameninţate interesele naţionale privind Taiwanul, Tibetul, drepturile omului şi hegemonia în Marea Chinei de Sud.


Văzut ca o componentă importantă în strategia de containment a Chinei
, Parteneriatul Trans-Pacific nu face altceva decât să unească Asia de Sud şi Est cu Australia şi America Latină.


Parteneriatul Rusia-China încearcă să contracareze politica de îngrădire a Chinei de către SUA, acţiunile strategice ale Administraţiei americane fiind legate de semnarea de parteneriate comerciale cu statele din Asia, precum de crearea unor baze şi infrastructuri militare în imediata vecinătate a Chinei. Coreea de Sud, arhipelagul Japoniei, Taiwan, Filipine, Vietnam formează primul cerc de constrângere maritimă, în timp ce controlul Strâmtorii Malacca - ruta care susţine mare parte din economia chineză - este asul din mânecă al SUA
.


Dacă în cazul relaţiei Rusiei cu Uniunea Europeană factorul politic este esenţial, mai ales în privinţa relaţiilor bilaterale cu unele state membre, în cazul relaţiei cu China, aceasta se reduce la o conexiune strict economică, în care Rusia doreşte un preţ ridicat pentru gazul exportat (de nivelul preţurilor plătite de Europa), iar China un preţ cât mai mic. Astfel că niciuna dintre cele două părţi nu identifică suficiente stimulente de ordin economic în a dezvolta această relaţie energetică. Acţionând raţional ambele state elaborează o analiză cost-beneficiu, în urma căruia fiecare va alege politica cea mai benefică pentru interesul său naţional
. Pentru Rusia costul ar echivala cu:

· diferenţa dintre preţul ridicat pe care europenii îl plătesc şi un nivel mai scăzut, pe care chinezii îl vor plăti;

· renunţarea la monopolul, pe care îl deţine în Europa;

· renunţarea la elementul politic al resurselor energetice dezvoltat în relaţia cu Uniunea Europeană;

· investiţia în infrastructura energetică (gazoducte), pe care Gazprom-ul ar trebui să o facă către China;

· nivelul ridicat de dependenţă faţă de piaţa energetică din Asia.

În ceea ce priveşte nivelul beneficiilor, acestea ar echivala cu o diversificare a exportului energetic rusesc şi o scădere a gradului de dependenţă faţă de tehnologia europeană.


Pentru China costurile ar fi: investiţii majore în Rusia şi în infrastructura energetică şi un preţ mai ridicat pentru o cantitate de 1000 de metri3 de gaz exportat de Rusia faţă de acelaşi volum exportat din Asia Centrală. În privinţa beneficiilor, nivelul acestora este dat de satisfacerea cererii energetice de pe piaţa internă a Chinei.


Cât de important este acordul de pe 21 mai pentru Rusia?


Acest acord are în primul rând scopul de a avertiza Europa că există şi destinaţii alternative. Analiştii apreciază că este însă un avertisment fără mare însemnătate pentru că după o simplă studiere a geografiei Asiei, vor ieşi la iveală dificultăţile care stau în calea unei reale diversificări a clientelei. În primul rând, conducta care va lega Rusia de China va oferi acces doar către Asia de Est, care are însă doar patru state: China, Japonia, Coreea de Nord şi Coreea de Sud. În al doilea rând, cea mai mare parte a statelor asiatice se află la sud şi sud-est de China. Ori dacă Rusia vrea într-adevăr să-şi diversifice clientela, atunci are nevoie să acceseze şi pieţele Asiei de Sud şi de Sud-Est, cum ar fi India de exemplu. Un astfel de plan ar fi extrem de costisitor din punct de vedere economic şi geopolitic. Şi nu în ultimul rând, cu excepţia Japoniei şi Coreei de Sud, Asia nu are aceeaşi putere de cumpărare ca Europa
.


Nu doar geografia Asiei de Est e un impediment major. Este doar o chestiune de timp până când Statele Unite vor deveni o alternativă serioasă pentru Rusia în cazul exportului de gaz către Europa. Atât americanii, cât şi o parte a europenilor se pregătesc pentru acest lucru. Şi este foarte probabil că gazul american va veni la un preţ mai scăzut decât cel rusesc. Când acest lucru se va întâmpla, doar scăderea preţului la gaz, pe care ruşii o fac deja în câteva părţi ale Europei, nu va fi de ajuns pentru menţinerea clientelei.


Cât de important este acordul de pe 21 mai pentru Europa?


Presupunând că Europa de Vest va înţelege într-un final strategia geopolitică a Rusiei, acordul dintre China şi Rusia ar putea fi un impuls pentru accelerarea diversificării surselor de gaz. De fapt, acest lucru ar trebui făcut indiferent de planurile Rusiei. Oricare ar fi intenţiile Rusiei pe termen lung, ea nu va continua să exporte 76% din gazul său către Europa întotdeauna. La un moment dat acel procent va scădea şi când acest lucru se va întâmpla, ar fi o dovadă de imprudenţă ca Occidentul să nu aibă deja surse alternative. Dacă nu vor avea, atunci preţul economic şi mai ales cel politic al energiei ruseşti va fi mai mare ca acum.


În concluzie, dacă în Consiliul de Securitate al ONU, în Organizaţia de Cooperare de la Shanghai (SCO) sau BRICS, asistăm la o sincronizare a Rusiei şi Chinei în deciziile privind contracararea intereselor americane, evoluţiile geopolitice le-ar putea împinge spre o confruntare în cazul în care China se va opune proiectelor eurasiatice. În acest moment motorul SCO este China, dar ceea ce doreşte Rusia de la această organizaţie este înlăturarea influenţei SUA din zona Asiei Centrale, iar de aici vine şi apelul membrilor pentru un Afganistan „neutru” (fără baze militare ale americanilor). Analiştii consideră că scenariul poate evolua şi altfel: în cazul în care liderii chinezi reuşesc să creeze un lobby politic pro-rus şi pro-japonez, atunci China poate deveni un partener strategic important în proiectul continental
.


3.2. Relaţiile India - Rusia


Relaţiile cu Rusia sunt un pilon-cheie al politicii externe a Indiei. De la semnarea „Declaraţiei privind parteneriatul strategic India-Rusia”, în octombrie 2000, relaţiile dintre cele două state au dobândit un nou cadru, cu niveluri crescute de cooperare în aproape toate domeniile: politic, de securitate, comerţ şi economie, apărare, ştiinţă şi tehnologie sau cultură. În cadrul parteneriatului strategic au fost create mai multe mecanisme de dialog instituţionalizat, care asigură implementarea relaţiilor de cooperare. În decembrie 2010, Parteneriatul strategic a fost ridicat la nivelul unui „parteneriat strategic special, privilegiat”
.


India este un aliat geopolitic firesc al Rusiei în Asia şi ar putea servi ca avanpost strategic al Eurasiei pe direcţia sud-est. În acelaşi timp, nivelul Indiei de subdezvoltare economică şi tehnologică împing această ţară spre o cooperare militară mai strânsă cu Rusia: modernizarea submarinelor indiene, achiziţionarea avioanelor pentru portavioane, proiectul comun ruso-indian pentru realizarea avioanelor de generaţia a V-a. Totuşi, comparativ cu Japonia şi China, India este un aliat important al Rusiei, dar nu principalul în regiunea Asia-Pacific.


Recent, premierul indian Narendra Modi şi preşedintele rus Vladimir Putin au perfectat un nou acord de cooperare economică între cele două state, cu o durată de cel puţin un deceniu. Înţelegerea încheiată între cei doi oficiali trebuie să fie un adevărat semnal de alarmă pentru Occident, sancţiunile economice impuse de UE Rusiei devenind din ce în ce mai ineficiente pe măsură ce Rusia îşi deschide noi porţi în Asia, apreciază ECFR, publicaţia Consiliului Europei pentru Afaceri Externe
.

Conform acordului, India va achiziţiona serviciile Rosatom pentru construirea a 12 centrale nucleare şi de consultanţă pentru producerea a 400 de elicoptere militare Ka-226. Totodată, Rosneft a convenit cu partea indiană stabilirea unui preţ fix de livrare a petrolului pentru următorii 10 ani.


De altfel, cooperarea tehnică militară dintre India şi Rusia a evoluat de la un statut de simplu cumpărător, în cazul Indiei, la cel care implică activităţi comune de cercetare, dezvoltare şi producţie a sistemelor de apărare avansate. Sistemul de rachete BrahMos, dezvoltarea aeronavelor Fighter şi a celor multi-transport,  producţia sub licenţă indiană a aeronavelor SU-30 şi tancurilor T-90, sunt exemple emblematice în domeniu. Cele două ţări cooperează anual în domeniul antrenării forţelor armate. 


Relaţiile comerciale, investiţiile şi cooperarea economică între India şi Rusia este în continuă creştere. În anul 2012, de exemplu, comerţul bilateral a crescut cu 24,5% pentru a ajunge la un nivel de 11 miliarde de dolari, din care 3 miliarde reprezintă exporturile Indiei. În anul 2009, ambele părţi şi-au stabilit un nivel de 20 miliarde de dolari în domeniul comerţului bilateral. Domeniile prioritare pentru extinderea cooperării sunt produsele farmaceutice, domeniul IT, producţia de oţel, diamante, domeniul aviaţiei, îngrăşămintele, infrastructura, ingineria şi produsele alimentare.


Rusia profită în acest moment şi de avantajul de a putea vinde tehnică militară avansată, India numărându-se printre clienţii fideli. În ciuda neîncrederii arătate de o serie de oficiali europeni, exportul de armament poate ajuta Rusia să contracareze efectul sancţiunilor economice ale UE şi căderea preţului petrolului. Rusia va contrabalansa declinul relaţiilor externe cu Europa printr-o intensificare a schimburilor comerciale cu partenerii asiatici. Chiar dacă merge pe o plajă îngustă de opţiuni, Japonia şi Coreea de Sud având statutul de parteneri strategici în regiune ai SUA, Rusia are încă destule căi de a transforma sancţiunile impuse de UE. Aceasta pentru că, deşi există o îngrijorare la nivelul cancelariilor occidentale, odată cu intensificarea relaţiilor dintre Rusia şi celelalte mari state ale Asiei, oficialii de la Bruxelles nu au încă o strategie clar definită în Asia
.


4. Dimensiunea politicii BRICS 

Pornind de la un concept propus de un analist al companiei Goldman Sachs la începutul anilor 2000, gruparea BRICS, a celor mai reprezentative ţări emergente într-o lume în care ştafeta puterii se află în curs de predare de la Vest către ţările în curs de dezvoltare, a devenit o realitate politică neaşteptată. Cu fiecare summit anual, ţările foarte diferite care compun acest grup reuşesc să găsească puncte de comun acord în baza cărora să adauge substanţă instituţională şi politică clubului care a devenit reprezentativ pentru ideea de schimbare a balanţei globale a puterii. 

Grupul BRICS este considerat drept „unul dintre cele mai inovative şi surprinzătoare elemente noi din structura guvernanţei globale”, alături de G-20, din care fac parte toate cele cinci ţări partenere
. Cu toate că legitimitatea grupării continuă să fie contestată, atâta vreme cât niciun membru al alianţei nu are mandat să reprezinte regiunea din care face parte, coordonarea poziţiilor ţărilor membre la nivel internaţional a devenit mai vizibilă în perioada recentă, deşi adeseori într-o manieră mai puţin tranşantă
.

În contextul accentuării incertitudinilor şi vulnerabilităţilor de la nivelul economiei mondiale şi al intensificării tensiunilor dintre Vest şi Est în regiuni precum graniţa estică a UE sau în zona Mărilor Chinei de Est şi de Sud, este evident că BRICS sunt în căutarea de căi de intensificare a relaţiilor „Sud-Sud” pe termen lung.

China şi India s-au numărat printre economiile mai puţin afectate de criza mondială, deşi în 2008, ritmurile lor de creştere economică au încetinit puternic. Potrivit datelor FMI, China a înregistrat un ritm de creştere economică de 9,6% în 2008, faţă de 14,2% în 2007, iar India 3,9% comparativ cu 9,8% în 2007. În 2009, ritmurile lor de creştere economică au fost semnificative (9,2% pentru China, uşor mai scăzut faţă de cel din 2008 şi 8,5% pentru India), iar în 2010 ambele au depăşit 10%. Celelalte trei ţări BRICS au intrat în recesiune în 2009, deşi aceasta s-a resimţit cu intensităţi diferite. Federaţia Rusă a înregistrat o scădere abruptă a PIB-ului său în termeni reali de 7,8% în 2009 faţă de 2008, urmată de o creştere de 4,5% în 2010. Republica Africa de Sud a marcat o diminuare a PIB-ului de 1,5% în 2009, comparativ cu 2008, urmată de o creştere uşoară, de 3,1% în 2010, în timp ce Brazilia a trecut de la o scădere de 0,3% a PIB-ului în 2009 la o majorare de 7,5% în 2010. Cu excepţia Africii de Sud, anul 2011 a evidenţiat încetinirea creşterii economice a ţărilor menţionate. Aceasta s-a accentuat în 2012 pentru BRIC şi a început să se resimtă şi la nivelul Republicii Africa de Sud.


În 2013, Brazilia a fost singura dintre cele cinci state care a înregistrat o accelerare uşoară a creşterii (2,3% faţă de 1% în 2012), deşi aceasta nu deschide calea unei tendinţe pe termen lung. China a evitat o cădere „forţată” a economiei, datorită măsurilor de „reglaj” şi continuării implementării proiectelor de infrastructură prevăzute în cel de-al 12-lea Plan Cincinal (2011-2015). Aceasta a avut în 2013 un ritm de creştere economică de 7,7%, similar cu cel din 2012, India 4,4% (comparativ cu 4,7% în 2012), Republica Africa de Sud 1,9% (faţă de 2,5% în anul precedent), iar Federaţia Rusă numai 1,3% (comparativ cu 3,4% în 2012).
 

În anul 2013, în timpul summit-ului de la Durban, a fost realizată prima extindere a grupului compus din Brazilia, Rusia, India şi China prin includerea primei ţări africane. Mişcarea a fost gândită pentru a sublinia importanţa Africii ca viitor areal de dezvoltare rapidă, pe măsură ce marii jucători asiatici îşi vor termina de valorificat potenţialul, precum şi influenţa crescândă a emergenţilor asiatici, în special a Chinei, pe acest continent. În acelaşi timp, includerea Africii de Sud în grup, poate cel mai dezvoltat stat sub-Saharian, în locul Nigeriei, al cărei profil demografic şi economic este mai apropiat de cel al membrilor BRIC existenţi, denotă nu doar pretenţia de universalitate a grupului, ci şi o conştientizare a nevoii de menţinere a brandului dezvoltat – BRINC ar fi avut o conotaţie negativă în limba engleză, în timp ce BRICS păstrează tematica iniţiată de Jim O’Neill de la Goldman Sachs în raportul său „Building Better Global Economic BRICs” („Construirea unor cărămizi economice globale mai bune”)
. 

Brandul BRICS înseamnă, în prezent, 40% din populaţia globală, 25% din PIB-ul global, jumătate din creşterea economică a lumii şi include China, a doua cea mai mare economie a lumii, India, care împreună cu China reprezintă cele mai populate două ţări, şi Rusia, ţara cu cele mai mari rezerve de energie din lume. Nu mai trebuie amintită dotarea militară a tuturor acestor actori. Tot cu ocazia summit-ului de la Durban, a fost hotărâtă avansarea proiectului de creare a unei instituţii financiare proprii, care să înceapă să repare neajunsurile sistemului financiar internaţional, dominat la nivel decizional şi ideologic de către Vest, în special de Statele Unite
.


Dezvoltarea cooperării în cadrul BRICS este unul dintre capitolele de politică externă ale Rusiei, dar şi ale Uniunii Europene. 

În documentele Parlamentului European se face referire la faptul că ţările BRICS şi alte economii emergente ar putea căpăta o deosebită importanţă în domeniul politicii externe pe plan mondial, în cazul în care creşterea lor economică continuă să se consolideze, estimându-se că, în anul 2050, şapte ţări emergente (Brazilia, Rusia, India, China, Indonezia, Mexic şi Turcia) vor avea economii mai puternice decât ţările grupului G-7 luate împreună (SUA, Japonia, Canada, Regatul Unit, Germania, Franţa şi Italia). Se prevede că India ar putea deveni economia cu cea mai rapidă creștere din lume înainte de anul 2050, China va deveni cea mai mare economie a lumii înainte de 2020, în anul 2050, China, SUA şi India ar putea reprezenta, împreună, 50 % din economia lumii, iar UE ar putea avea o dimensiune comparabilă, în linii mari, cu oricare dintre aceste țări în cazul în care ar acţiona ca o singură entitate politică robustă
.


După cum demonstrează criza economică actuală, există o puternică interdependență între puterile existente şi puterile emergente, iar consolidarea conducerii economice a acestora din urmă este condiționată în mod clar de bunăstarea economică şi de creșterea economică a celor dintâi. Aceasta oferă posibilitatea de a se depăşi cooperarea în domeniul economic şi de a se depune eforturi în direcţia creării unei platforme comune în materie de politică externă, ​​cu condiţia instituirii unui nou sistem de guvernanţă globală, suficient de incluziv pentru BRICS şi alte puteri emergente, întemeiat pe valori comune.


În această privinţă, trebuie amintit faptul că BRICS au demonstrat, deja, ambiţii clare în ceea ce priveşte politica externă: din 2009, acestea s-au întâlnit periodic şi caută să încheie acorduri pe plan internaţional. În special la sfârșitul celei de a treia reuniuni a liderilor din ţările BRICS, din 14 aprilie 2011, aceştia au emis o declaraţie comună prin care au solicitat o mai strânsă cooperare internaţională, consolidarea guvernanţei globale, exprimându-şi sprijinul pentru diplomaţia multilaterală în cadrul Organizației Naţiunilor Unite şi G-20.


BRICS au încercat, de asemenea, să găsească un nou dinamism prin coordonarea poziţiilor lor în mai multe ocazii: s-au abţinut de la votul privind Rezoluţia 1973 (2011) a Consiliului de Securitate al ONU privind Libia (Africa de Sud nu făcea, încă, parte din BRICS la acea vreme), au amânat votul asupra rolului UE în Adunarea Generală a ONU şi au încercat să ajungă la poziţii concordante cu privire la Coasta de Fildeş, Sudan şi plasarea de arme în spaţiul cosmic. Astfel, BRICS par a pune la încercare actualul sistem de guvernanţă internaţională. Cu toate acestea, în cazul în care s-ar crea un nou sistem de guvernanţă incluziv, aceste ţări ar putea deveni parteneri preţioşi ai Occidentului, cum au demonstrat recenta reformă a Fondului Monetar Internaţional sau discuţiile cu privire la modul de gestionare a crizei economice din Europa.


UE va trebui să ţină seama în mod corespunzător de noua importanţă economică şi politică a BRICS şi a altor puteri emergente, trebuind să-şi folosească influenţa sa politică pentru a continua să promoveze valorile universale în noul sistem multipolar de guvernanţă globală care se profilează la orizont. Pentru aceasta, însă, UE trebuie să acţioneze ca o singură entitate politică şi economică solidă. Acest lucru se dovedeşte cu atât mai necesar dacă se are în vedere faptul că încercări transnaţionale ca schimbările climatice, chestiunile de reglementare mondiale, accesul la materiile prime şi elementele rare, terorismul, dezvoltarea sustenabilă, stabilitatea politică şi securitatea mondială vor necesita o abordare incluzivă reglementată, bazată pe valori comune, consens, consultare şi cooperare strânsă cu noile puteri emergente, iar în cazul în care sunt într-adevăr împărtăşite de acestea.


În cadrul celui de-al şaselea summit al BRICS, care a avut loc în oraşul brazilian Fortaleza, în perioada 14-16 iulie 2014, au fost finalizate detaliile privind înfiinţarea noii Bănci pentru Dezvoltare. Aceasta presupune nu doar un mecanism de finanţare a proiectelor de infrastructură şi a altor investiţii subliniate în documentele sale constitutive, ci şi un fond monetar care să le permită ţărilor membre (dincolo de grupul BRICS) să acceseze împrumuturi pentru susţinerea monedelor proprii şi a stabilităţii cursurilor valutare. După decenii de proteste mai mult sau mai puţin explicite la adresa instituţiilor financiare globale, reniunea de la Fortaleza a inaugurat o nouă fază a ascensiunii emergenţilor - cea în care instituţiilor derivate în urma acordurilor de la Bretton Woods li se alătură unele create la iniţiativa principalilor beneficiari curenţi ai acestui sistem. Printre susţinătorii vestici ai rezultatului de la Fortaleza se numără economistul Joseph Stiglitz, laureat al Premiului Nobel, care a criticat îndelung lipsa de reprezentativitate a conducerii instituţiilor Bretton Woods şi şi-a exprimat opinia că banca BRICS are potenţialul de a identifica şi satisface mai bine nevoile investiţionale ale beneficiarilor.


Retorica grupului BRICS îl prezintă ca pe un act de emancipare al ţărilor emergente şi al ţărilor care sunt pe drumul de a atinge acest statut. Ca un simbol, competitorii Băncii Mondiale şi Fondului Monetar Internaţional care au fost inauguraţi la Fortaleza sunt realizări potente şi cu un impact politic şi cultural garantat. Ca soluţie la adresa problemelor legitime ale ţărilor emergente, eforturile BRICS nu sunt suficiente, în acest stadiu, pentru a satisface nevoile financiare ale acestor ţări, sau defectele structurale şi ideologice ale sistemului Bretton Woods. Mai degrabă, momentul Fortaleza se înscrie într-un trend mai amplu de sporire, cel puţin la nivel regional, a numărului instituţiilor de tipul Băncii pentru Reconstrucţie şi Dezvoltare sau al Fondului Monetar Internaţional. Neavând notorietatea pe care brandul BRICS o poate imprima acestei instituţii, diversele iniţiative regionale au rămas puţin cunoscute în afara publicului de specialitate, dar au devenit o pondere semnificativă a acestor tipuri de fluxuri globale de capital.


4.1. Banca BRICS


Pe partea de creditare pentru investiţii, fiecare dintre cele cinci ţări contribuie cu câte 10 miliarde de dolari, cu opţiunea de dublare a capitalului băncii, la un moment dat, până la 100 de miliarde de dolari. Într-un articol de specialitate, un cercetător de la Universitatea Columbia din New York, citat de publicaţia Economistul, a estimat că nivelul maxim anual de creditare al băncii va putea ajunge chiar şi la 34 de miliarde de dolari. Fiind vorba despre investiţii în infrastructură, sumele dedicate nu sunt foarte mari şi sunt insuficiente relativ la nevoia pe care o adresează şi incomparabile cu activitatea altor bănci. Având în vedere discrepanţele majore între ţările BRICS, capacitatea de plată a Africii de Sud a devenit etalonul contribuţiei grupului. 

Egalitatea nu s-a menţinut în cazul componentei de fond monetar, care reuneşte 100 de miliarde de dolari în contribuţii inegale - China oferă 41 de miliarde de dolari, Africa de Sud 5 miliarde, iar ceilalţi trei membri, câte 18 miliarde de dolari. Problema cu acest fond este că acestea sunt numai promisiuni de plată în caz de necesitate, proporţia fiecărei contribuţii din maximul alocat de către membri fiind stabilită de la caz la caz. Suma care va fi plătită de la bun început este de două miliarde de dolari din partea fiecărui membru, iar fondul, numit Contingent Reserve Arrangement (CRA) va deveni funcţional în anul 2016.


Banca BRICS are în faţă un drum lung pentru a-şi îndeplini promisiunile de reprezentativitate politică şi ideologică, dar şi pentru a crea capacitatea instituţională şi financiară care să îi permită statutul de mare jucător în domeniu. Momentul Fortaleza este foarte important pentru simbolismul apariţiei unei alternative globale la arhitectura sistemului financiar creat şi controlat, în mare parte, de către ţările vestice. Capacitatea redusă de creditare a băncii BRICS ar putea fi puternic sporită dacă s-ar renunţa la egalitatea contribuţiilor, iar Chinei i s-ar permite să se folosească de ratingul Aa3 (singurul de calitate înaltă din BRICS) pentru a ameliora profilul de risc al noii instituţii financiare. În absenţa unui istoric pozitiv, pe care noua instituţie nu îl poate avea, oportunităţile sale viitoare de accesare de capital din pieţele de profil vor depinde de calitatea susţinătorilor săi garanţi. Ratingul băncii va afecta şi raportul pe care îl poate menţine între portofoliul de credite şi capitalul băncii, determinând ponderea băncii BRICS în creditarea globală de tipul băncilor pentru dezvoltare. Banca Mondială estimează că numai 40% din cererea pentru finanţare de tipul celei pe care o oferă este satisfăcută, ceea ce înseamnă că, în ciuda existenţei iniţiativelor regionale şi marilor bănci naţionale de profil, există suficient spaţiu de expansiune pentru BRICS, astfel încât să îşi dobândească relevanţa.



Potrivit analiștilor, Noua Bancă de Dezvoltare va permite extinderea posibilității societăților din cadrul BRICS de a atrage capital, care, în mod frecvent, le este refuzat de către Occident. ”FMI, care este politic implicat, este un instrument de influenţă al SUA. Din acest motiv, decizia de a crea o structură independentă de Washington, analogă FMI și BM, apare oportună şi logică”, apreciază Mikhail Deliaghin, director al Institutului rus de studii asupra problemelor globalizării.

